《哀故九江太守李公黼》
元代·周巽

正月江涛恶，浔阳妖雾昏。李侯守兹土，慷慨颜平原。

身亲蹈白刃，大战城西门。结缨归府第，衣带战血痕。

死且瞋吾目，骂贼不绝言。公真天下士，天子哀临轩。

视彼佩符者，区区何足论。年年春草绿，来此吊忠魂。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。